«Η ασφάλεια και η τάξη είναι προϋπόθεση ευημερίας και ελευθερίας», έγραψε ο πρόεδρος της Νέας Δημοκρατίας Κυριάκος Μητσοτάκης στο βιβλίο επισκεπτών του περιπτέρου της Ελληνικής Αστυνομίας στην 82η ΔΕΘ.

Ο κ. Μητσοτάκης συνομίλησε αρκετή ώρα με στελέχη της ΕΛΑΣ και απλούς αστυνομικούς και έδειξε ενδιαφέρον για θέματα οδικής ασφάλειας, καθώς με πρωτοβουλία του πραγματοποιήθηκε σχετική ημερίδα στην Κρήτη, με αφορμή τα πολλά θανατηφόρα τροχαία στο νησί την περίοδο του καλοκαιριού.

Ο πρόεδρος της ΝΔ ζήτησε να μάθει πληροφορίες για τα δύο drones που παρουσιάζονται στο περίπτερο της Αστυνομίας, ένα ηλεκτροκίνητο και ένα μηχανοκίνητο. Μέλη της νεοσύστατης (δημιουργήθηκε πριν 40 μέρες) Ομάδας Μη Στελεχωμένων Αεροσκαφών ενημέρωσαν τον κ. Μητσοτάκη ότι η ΕΛΑΣ διαθέτει συνολικά 6 drones (3 ηλεκτρικά και 3 με βενζίνη) και για τις επιχειρήσεις στις οποίες παίρνουν μέρος.

Την ώρα που ο κ. Μητσοτάκης έφτασε στο περίπτερο της Αστυνομίας δύο κομάντο των Ενόπλων Δυνάμεων έκαναν καταρίχηση με σχοινιά από τον παρακείμενο πύργο του ΟΤΕ και ο πρόεδρος της ΝΔ έστρεψε τα μάτια του ψηλά για να παρακολουθήσει τη θεματική αυτή ενέργεια.

Ο κ. Μητσοτάκης αφιέρωσε μεγάλο μέρος της περιοδείας του στην 82η ΔΕΘ στην καινοτομία. Επισκέφθηκε το περίπτερο «Εκπαίδευση-Ερευνα-Καινοτομία» και ξεναγήθηκε στα περίπτερα των Πανεπιστημίων Αριστοτέλειο Θεσσαλονίκης, Μακεδονίας, Δημοκρίτειο Θράκης και Θεσσαλίας.

Στο σταντ των Ηλεκτρολόγων Μηχανολόγων του ΑΠΘ, παρουσία του πρύτανη Περικλή Μήτκα, έκανε το τεστ αντανακλαστικών στο μηχάνημα μέτρησης αντανακλαστικών, που παρουσιάστηκε σήμερα για πρώτη φορά από τους καθηγητές Λουκά Πέτρου, Ανδρέα Συμεωνίδη και δύο μέλη της ομάδας, τον Κωνσταντίνο Παναγιώτου και τον Εμμανουήλ Τσαρδούλια.

Σύμφωνα με τους υπεύθυνους του μηχανήματος, ο κ. Μητσοτάκης έκανε πολύ καλό σκορ, πάνω από τον μέσο όρο για την ηλικιακή κατηγορία στην οποία ανήκει, και μεγαλύτερο από του αντιπροέδρου της ΝΔ Άδωνι Γεωργιάδη, που έκανε χθες το ίδιο τεστ.

Το ενδιαφέρον του κ. Μητσοτάκη τράβηξαν η Ομάδα Αεροναυτικής, η Ομάδα Ρομποτικής και η Ομάδα Ηλεκτροκίνητου Αυτοκινήτου του ΑΠΘ, και ο πρόεδρος της ΝΔ είδε και τα δύο ρομπότ που εκτίθενται.

Ενημερώθηκε για τους σκύλους οδηγούς και φωτογραφήθηκε με μικρούς και μεγάλους που του το ζήτησαν.

Πριν μπει στη ΔΕΘ ο κ. Μητσοτάκης συνάντησε μια ομάδα παιδιών που παίζουν χάντμπολ στη ΧΑΝΘ και τα χαιρέτισε.

Αμέσως μετά εκπρόσωποι του Αυτοκινητιστικού Ομίλου Θεσσαλονίκης (ΑΟΘ), που τον περίμεναν, του έδωσαν ένα λεύκωμα για τα 50 χρόνια που συμπληρώνει το Ράλι της ΔΕΘ.

ΑΠΕ-ΜΠΕ